次韻江司兵寄示所和趙司錄相從飲解嘲之句
作者：程俱
朝代：宋

paragraphs: 卜居林塘靜，禽魚樂融融。
陽和一披拂，照爛黼繡工。
柔條罥繁枝，幽香來晚風。
誰謂武陵遠，臨清千樹紅。
俯仰村郭間，從容聖賢中。
暮見月圓缺，餘光入疏櫳。
朝乘日車作，坐守四壁空。
遙想趙與江，屈身薄書叢。
正類鸛雀碧，未爲覆盆烘。
祿隱寄簪笏，神遊在方蓬。
時時望西山，把酒一笑同。
茗碗傾石鼎，山蔬出筠籠。
不妨問中聖，何暇賦惱公。
趙子五車腹，春秋富終童。
居然出其類，儼如黄髪翁。
江子事超曠，町畦漫無封。
但見磊砢姿，温溫若春濃。
人生迭相笑，傖父嘲吳儂。
鴟夷與井缾，憂樂殊初終。
且當從所好，迂轡若爲容。